Strop trek nouer om man wat met kleuter op motorfiets jaagFoto: YouTube Justice Project South Africa (JPSA) het Donderdag bevestig dat die man wat afgeneem is terwyl hy met ŉ motorfiets deur Johannesburg se strate jaag terwyl ŉ kleuter styf aan hom vashou, uitgeken is en dat ŉ saak teen die man by die polisie aanhangig gemaak is. Maroela Media het verlede Dinsdag berig ŉ Johannesburgse inwoner was geskok om te sien hoe ŉ kleuter, met slegs ŉ blou fietsvalhelm op, aan die motorfietsryer vasklou terwyl hy deur die stad se strate jaag en ŉ rooi verkeerslig verontagsaam. Die gebruiker Rad Bonos het verlede Maandag ŉ video van die voorval op YouTube gelaai en dit het vinnig skokgolwe op sosiale netwerke veroorsaak. Die video was Donderdag teen 15:00 al meer as 216 000 keer gekyk. Nadat die publiek en ander motorfietsryers hul misnoeë oor die voorval uitgespreek het, het JPSA ŉ beroep gedoen op die persoon wat die video geneem het om na vore te kom. “Gelukkig het die persoon met ons in verbinding getree en ŉ amptelike klag is verlede week by die polisie aanhangig gemaak,” het JPSA in ŉ verklaring gesê. ŉ Ander ooggetuie het ook die JPSA gekontak en die motorfietsryer uitgeken, maar die persoon wou anoniem bly en nie ŉ verklaring aflê nie. “Volgens ons inligting is die bestuurder van die motorfiets die kleuter se 51-jarige pa. Die pa het glo onlangs die motorfiets bekom. Hy word onder andere aangekla van roekelose en nalatige bestuur, die bestuur van ŉ motorfiets sonder die besit van ŉ wettige bestuurderslisensie, en omdat hy ŉ kind se lewe in gevaar gestel het.” “Die aanklagte is baie ernstig en as die persoon skuldig bevind word kan hy óf swaar beboet óf tronkstraf opgelê word of albei. Tronkstraf van tot 20 jaar kan opgelê omdat hy die kind se lewe in gevaar gestel het.” Die saak word deur die polisie ondersoek. Die polisie versoek meer ooggetuies wat bereid is om ŉ verklaring af te lê om na vore te kom om die staat se saak te versterk. Mense wat bereid is, kan die ondersoekbeampte, lt.kol. Baloyi, van die Edenvale-polisiestasie op 011 453 1134 of 082 822 7978 skakel. Die saaknommer is Edenvale CAS 472/08/2013. Lees ook: Polisie op die spoor van man wat op motorfiets met kleuter jaag Video: Kleuter klou vir haar lewe terwyl motorfiets jaag